|  |
| --- |
| **DRŽAVNI STRUČNI SKUP**  **ZA RAVNATELJE PREDŠKOLSKIH USTANOVA**  Hotel Kolovare, Zadar  29. – 31. ožujka 2017. |
|  |
| **Načini ruko/vođenja ravnatelja i izbori u predškolskoj ustanovi** |

Doc. Dr.sc. Diana Nenadić-Bilan

**ULOGA RAVNATELJA U UPRAVLJANJU KVALITETOM U USTANOVAMA RANOG I PREDŠKOLSKOG ODGOJA**

Plenarno izlaganja

Polazeći od neprijeporne činjenice kako su ljudski potencijali ključni čimbenik u ostvarivanju kvalitete u ustanovama ranog i predškolskog odgoja i obrazovanja, temeljni cilj plenarnog izlaganja usmjeren je prema ravnatelju i njegovim ulogama u upravljanju kvalitetom ustanove, kao i njegovim brojnim kompetencijama u navedenim ulogama.

S obzirom da su ravnateljeve kompetencije u izravnom suodnosu s ključnim područjima kvalitete, u plenarnom izlaganju će se, prije svega, poći od određenja pojedinih područja kvalitete i njihove međusobne povezanosti i isprepletenosti.

U suglasju s navedenim, obrazložit će se složene uloge ravnatelja u:

* sukonstruiranju zajedničke vizije i misije ustanove za rani i predškolski odgoj i obrazovanje;
* organizacijskom vođenju ustanove za rani i predškolski odgoj i obrazovanje;
* sukonstruiranju kulture ustanove za rani i predškolski odgoj i obrazovanje;
* oblikovanju kurikuluma i odgojno-obrazovnog procesa;
* osiguranju prostorno-materijalnih i tehničkih, kao i zdravstveno-higijenski uvjeti rada i sigurnosti;
* uspostavi mreže partnerskih odnosa s čimbenicima uže i šire društvene zajednice:
* osiguranju kvalitetnih profesionalnih djelatnika te motivaciji prema trajnom profesionalnom usavršavanju;
* poticanju procesa praćenja, vrjednovanja i samovrjednovanja kvalitete ustanove za rani i predškolski odgoj i obrazovanje.

U drugom dijelu plenarnog izlaganja analizirat će se kompetencijski profil ravnatelja:

* osobna kompetencija;
* razvojna kompetencija;
* stručna kompetencija;
* socijalna kompetencija;
* akcijska kompetencija.

Posebna pozornost obratit će se etapama u procesima formiranja tima, timskim ulogama, kao i značajkama uspješnog timskog rada. Kvalitetan tim promišlja i djeluje kao cjelina i neprekidno je usmjeren prema unaprjeđenju svoga rada, odnosno uklanjanju prepreka i kočnica u funkcioniranju tima kao cjeline. Kako se procesi formiranja tima ne bi ometali, nužno je voditi računa o kvalitetnoj komunikaciji između svih sudionika. Upravo vještine kvalitetne komunikacije predstavljaju ključne vještine u realizaciji svakodnevnih uloga ravnatelja, pa će se u jednom dijelu plenarnog izlaganja apelirati prema asertivnom ponašanju ravnatelja u komunikaciji.

U završnom dijelu plenarnog izlaganja bavit ćemo se izazovima u ravnateljskim ulogama, odnosno potrebama prilagodbe na brze promjene i pronalaženja adekvatnih rješenja. Promjene se događaju, prije svega, u organizacijskoj kulturi, u znanosti i informacijskoj primjeni novih spoznaja, kao i u sektoru ljudskih resursa. Navedeno stavlja ravnatelje pred izazovima kontinuiranog usvajanja novih znanja, vještina i stavova kako bi mogli odgovoriti na zahtjeve brojnih složenih uloga koje obnašaju.

Plenarno izlaganje će završiti razmatranjem potrebe obnavljanja pozitivnih stanja i pozitivnog mišljenja poput osjećaja dobrobiti, zanosa, samoučinkovitosti, optimizma i nade.